Dagga – arrestasie bly 'n moontlikheid - Mogol Pos
Dit bly steeds onwettig om dagga te kweek, te verskaf of te gebruik sonder die nodige magtiging aan die Departement van Gesondheid (sien hieronder).
Die Medisynebeheerraad is egter besig om 'n gedetailleerde reguleringsraamwerk op te stel vir aansoeke vir lisensies en permitte vir die verbouing, produksie en vervaardiging van medisinale cannabisprodukte. Totdat die Parlement die nodige wetgewende wysigings aangeneem het, sal geen permitte vir die kweek en verbouing van dagga uitgereik word nie. Die Raad se huidige konsepriglyne vir produsente bevat ook baie streng vereistes en kontroles wat die aantal boere wat aan hierdie vereistes kan voldoen, drasties inperk.
Wat van die nuutste verweer dat jy dagga by jou huis mag gebruik?
Die bevinding van die Wes-Kaapse Hoë Hof dat dit ongrondwetlik is (die hof het sy eie verklaring vir twee jaar opgeskort) word nou na die Grondwetlike Hof verwys wat die beslissing moet bevestig of moet omkeer. Daarna sal die Parlement die toepaslike wetgewing moet wysig, indien nodig. Dis onduidelik of die proses uiteindelik sal lei tot die volle dekriminalisering van die gebruik en besit van dagga.
Oortreders loop steeds die gevaar van arrestasie; selfs by die huis.
Cannabis bly steeds 'n onwettige dwelm in Suid-Afrika. Die sogenaamde "verweer" teen strafregtelike vervolging is slegs van toepassing op die besit en gebruik van dagga by jou eie huis. Dit is nie van toepassing by jou werkplek nie en die statutêre en werkplekbeper-kings teen die gebruik van dagga bly dus onveranderd. Jou werknemers kan gevolglik nie met 'n daggazol in die hand by die werk opdaag en beweer dat hul optrede wettig is nie – dit is nie die geval nie.